Uitbreking van Afrika-varkgriep in Noordwes | Netwerk24
Deur Ané Van Zyl 11 April 2019 22:22
’n Uitbreking van Afrika-varkgriep is in die Zeerust-gebied in Noordwes aangemeld, het die departement van landbou, bosbou en visserye Donderdag in ’n verklaring gesê.
Luidens die verklaring is die uitbreking Woensdag aan die Wêreldorganisasie vir Dieregesondheid (OIE) gerapporteer.
Die plaas waar die virus opgespoor is, is onder kwarantyn geplaas deur die Noordwes- Provinsiale Veeartsenydienste, wat ook opvolgondersoeke doen en beheermaatreëls vir hierdie uitbreking toepas.
Afrika-varkgriep is ’n ernstige siekte onder varke, wat kan veroorsaak dat varke baie vinnig siek word. Dit kan daartoe lei dat groot getalle varke binne ’n kort tydperk vrek. Afrika-varkgriep beïnvloed mense glad nie.
Die virus is endemies in die natuur in ’n beheerde gebied (gebied in kaart aangedui) en spesifieke maatreëls om varke in hierdie gebied aan te hou word omskryf in die Wet op Dieresiektes van 1984. Die wet sluit ook beperkinge op die verskuiwing van varke en varkprodukte in hierdie gebied in.
Dit is ook belangrik om net varke te koop wat uit ’n gesonde kudde kom en nie varke te koop waarvan die gesondheidstatus onbekend is nie.
Die siekte word oorgedra deur kontak met besmette varke of vlakvarke wat besmette bosluise uit die endemiese gebied saamneem. Voeding van besmette kombuisafval kan ook die siekte oordra.
Ten einde besmetting van varke te voorkom, word boere aangeraai om varke in kampe te hou waar vlakvarke nie kan kom nie.
“Dit is ook belangrik om net varke te koop wat uit ’n gesonde kudde kom en nie varke te koop waarvan die gesondheidstatus onbekend is nie,” lui die verklaring.
“Onder geen omstandighede mag kombuisafval aan varke gevoer word nie, tensy dit vir ’n uur gekook is om die virus en ander siektes dood te maak.”
Meer oor: Zeerust | Varkgriep